[pic] | ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ |

Βρυξέλλες, 9.11.2005

COM(2005) 556 τελικό

Πρόταση

ΑΠΟΦΑΣΗΣ ΤΟΥ ΣΥΜΒΟΥΛΙΟΥ

για τις αρχές, τις προτεραιότητες και τις προϋποθέσεις που εμπεριέχονται στην εταιρική σχέση προσχώρησης με την Κροατία

(υποβληθείσα από την Επιτροπή) { SEC(2005) 1424}

ΑΙΤΙΟΛΟΓΙΚΗ ΕΚΘΕΣΗ

Το Ευρωπαϊκό Συμβούλιο της Θεσσαλονίκης της 19ης και 20ής Ιουνίου 2003 επανέλαβε ότι είναι αποφασισμένο να υποστηρίξει πλήρως και με αποτελεσματικότητα την ευρωπαϊκή προοπτική των χωρών των Δυτικών Βαλκανίων. Το Ευρωπαϊκό Συμβούλιο ενέκρινε τα συμπεράσματα του Συμβουλίου της 16ης Ιουνίου 2003 για τα Δυτικά Βαλκάνια, συμπεριλαμβανομένου του παραρτήματος «Το Θεματολόγιο της Θεσσαλονίκης για τα Δυτικά Βαλκάνια: πορεία προς την ευρωπαϊκή ολοκλήρωση», το οποίο καθιερώνει τις εταιρικές σχέσεις ως μέσο υλοποίησης της ευρωπαϊκής προοπτικής των Δυτικών Βαλκανίων.

Το 2004, η Επιτροπή υπέβαλε μια πρώτη ευρωπαϊκή εταιρική σχέση με την Κροατία, η οποία εγκρίθηκε από το Συμβούλιο στις 13 Σεπτεμβρίου 2004. Η Επιτροπή θεωρεί ότι είναι σκόπιμο να αναπροσαρμόσει αυτήν την πρώτη εταιρική σχέση βάσει των αποτελεσμάτων της έκθεσης προόδου του 2005 για την Κροατία.

Στις 3 Οκτωβρίου 2005, τα κράτη μέλη άρχισαν διαπραγματεύσεις με την Κροατία για την προσχώρησή της στην Ευρωπαϊκή Ένωση. Ως εκ τούτου, η Επιτροπή θεώρησε σκόπιμο να υιοθετήσει μια εταιρική σχέση προσχώρησης. η οποία αναπροσαρμόζει την προηγούμενη εταιρική σχέση. Η Επιτροπή πρότεινε να τροποποιηθεί αναλόγως ο κανονισμός αριθ. 533/2004 του Συμβουλίου, που αποτελεί τη νομική βάση της παρούσας απόφασης. Εν αναμονή της έγκριση της εν λόγω πρότασης, η Επιτροπή συνέταξε το κείμενο της παρούσας πρότασης λαμβάνοντας υπόψη τη νέα κατάσταση.

Η αναθεωρημένη αυτή εταιρική σχέση παραθέτει τις βραχυπρόθεσμες και μεσοπρόθεσμες προτεραιότητες όσον αφορά την προετοιμασία της χώρας για την περαιτέρω ενσωμάτωσή της στην Ευρωπαϊκή Ένωση. Αναμένεται ότι η Κροατία θα ανταποκριθεί στην εταιρική σχέση προσχώρησης, καταρτίζοντας ένα σχέδιο δράσης συνοδευόμενο από χρονοδιάγραμμα και συγκεκριμένα μέτρα σχετικά με τον τρόπο με τον οποίο προτίθεται να υλοποιήσει τις προτεραιότητες της εταιρικής σχέσης για την προσχώρηση. Η Επιτροπή θα παρακολουθεί τακτικά την πρόοδο όσον αφορά την εφαρμογή των προτεραιοτήτων, μέσω των εκθέσεων προόδου και των δομών που έχουν δημιουργηθεί στο πλαίσιο της Διαδικασίας Σταθεροποίησης και Σύνδεσης.

Οι προτεραιότητες της εταιρικής σχέσης προσχώρησης πρέπει να αποτελέσουν τη βάση για τον προγραμματισμό της κοινοτικής χρηματοδοτικής βοήθειας, η οποία θα εξακολουθήσει να παρέχεται βάσει των σχετικών χρηματοδοτικών μέσων, ιδίως βάσει του κανονισμού (EOK) αριθ. 3906/89 του Συμβουλίου, της 18ης Δεκεμβρίου 1989 (PHARE), του κανονισμού (ΕΚ) αριθ. 1267/1999 του Συμβουλίου, της 21ης Ιουνίου 1999 (ISPA) και του κανονισμού (ΕΚ) αριθ. 1268/1999 του Συμβουλίου, της 21ης Ιουνίου 1999 (SAPARD), όπως τροποποιήθηκαν με τον κανονισμό (ΕΚ) αριθ. 2257/2004 του Συμβουλίου, της 20ής Δεκεμβρίου 2004, παρέχοντας στην Κροατία τη δυνατότητα να επωφελείται από τα προενταξιακά χρηματοδοτικά μέσα.

Η προτεινόμενη απόφαση του Συμβουλίου δεν έχει δημοσιονομικές επιπτώσεις. Βάσει των ανωτέρω, η Επιτροπή καλεί το Συμβούλιο να εγκρίνει το συνημμένο σχέδιο απόφασης του Συμβουλίου.

Πρόταση

ΑΠΟΦΑΣΗΣ ΤΟΥ ΣΥΜΒΟΥΛΙΟΥ

για τις αρχές, τις προτεραιότητες και τις προϋποθέσεις που εμπεριέχονται στην εταιρική σχέση προσχώρησης με την Κροατία

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΚ) αριθ. 533/2004 του Συμβουλίου για τη σύναψη ευρωπαϊκών εταιρικών σχέσεων στο πλαίσιο της Διαδικασίας Σταθεροποίησης και Σύνδεσης[1], και ιδίως το άρθρο 2 και το προτεινόμενο νέο άρθρο 1α,

την πρόταση της Επιτροπής,

Εκτιμώντας τα ακόλουθα:

(1) Το Ευρωπαϊκό Συμβούλιο ενέκρινε την καθιέρωση των εταιρικών σχέσεων ως μέσο υλοποίησης της ευρωπαϊκής προοπτικής των χωρών των Δυτικών Βαλκανίων στο πλαίσιο της Διαδικασίας Σταθεροποίησης και Σύνδεσης.

(2) Ο κανονισμός (ΕΚ) αριθ. 533/2004 ορίζει ότι το Συμβούλιο αποφασίζει τις αρχές, τις προτεραιότητες και τις προϋποθέσεις που πρέπει να περιέχουν οι εταιρικές σχέσεις προσχώρησης, καθώς και κάθε τυχόν μεταγενέστερη προσαρμογή.

(3) Στις 13 Σεπτεμβρίου 2004, το Συμβούλιο ενέκρινε ευρωπαϊκή εταιρική σχέση με την Κροατία[2].

(4) Στις 3 Οκτωβρίου 2005, τα κράτη μέλη άρχισαν διαπραγματεύσεις με την Κροατία για την προσχώρησή της στην Ευρωπαϊκή Ένωση. Η πορεία των διαπραγματεύσεων εξαρτάται από την πρόοδο της Κροατίας όσον αφορά την προετοιμασία της για την προσχώρηση, η οποία αξιολογείται, μεταξύ άλλων, με βάση την εφαρμογή της εταιρικής σχέσης, όπως αναθεωρείται τακτικά.

(5) Είναι συνεπώς σκόπιμο να υιοθετηθεί μια εταιρική σχέση προσχώρησης η οποία αναπροσαρμόζει την ισχύουσα εταιρική σχέση, προκειμένου να προσδιοριστούν νέες προτεραιότητες για περαιτέρω δράση, με βάση τα αποτελέσματα της έκθεσης του 2005 όσον αφορά την πρόοδο της Κροατίας στην προετοιμασία για την περαιτέρω ενσωμάτωσή της στη Ευρωπαϊκή Ένωση.

(6) Ο κανονισμός (ΕΚ) αριθ. 533/2004 αναφέρει ότι η παρακολούθηση των εταιρικών σχέσεων διασφαλίζεται μέσω των μηχανισμών που έχουν θεσπιστεί στο πλαίσιο της Διαδικασίας Σταθεροποίησης και Σύνδεσης.

(7) Προκειμένου να προετοιμαστεί για την περαιτέρω ενσωμάτωσή της στην Ευρωπαϊκή Ένωση, η Κροατία αναμένεται να καταρτίσει σχέδιο δράσης που θα περιέχει χρονοδιάγραμμα και συγκεκριμένα μέτρα που σκοπεύει να εφαρμόσει για να ανταποκριθεί στις προτεραιότητες της παρούσας εταιρικής σχέσης προσχώρησης,

ΑΠΟΦΑΣΙΖΕΙ:

Άρθρο 1

Σύμφωνα με το άρθρο [1α] του κανονισμού (EΚ) αριθ. 533/2004 του Συμβουλίου, οι αρχές, οι προτεραιότητες και οι όροι της εταιρικής σχέσης προσχώρησης με την Κροατία καθορίζονται στο συνημμένο παράρτημα, το οποίο αποτελεί αναπόσπαστο μέρος της παρούσας απόφασης.

Άρθρο 2

Η εφαρμογή της εταιρικής σχέσης προσχώρησης εξετάζεται μέσω των μηχανισμών που έχουν θεσπιστεί στο πλαίσιο της Διαδικασίας Σταθεροποίησης και Σύνδεσης, ιδίως των ετήσιων εκθέσεων προόδου που υποβάλλει η Επιτροπή.

Άρθρο 3

Η παρούσα απόφαση αρχίζει να ισχύει την τρίτη ημέρα από τη δημοσίευσή της στην Επίσημη Εφημερίδα των Ευρωπαϊκών Κοινοτήτων .

Βρυξέλλες,

Για το Συμβούλιο

Ο Πρόεδρος

ΠΑΡΑΡΤΗΜΑ

Κροατία : Εταιρική σχέση προσχώρησης 2005

1. Εισαγωγή

Το Ευρωπαϊκό Συμβούλιο ενέκρινε την καθιέρωση των εταιρικών σχέσεων ως μέσου υλοποίησης της ευρωπαϊκής προοπτικής των χωρών των Δυτικών Βαλκανίων στο πλαίσιο της Διαδικασίας Σταθεροποίησης και Σύνδεσης.

Στις 13 Σεπτεμβρίου 2004, το Συμβούλιο ενέκρινε ευρωπαϊκή εταιρική σχέση με την Κροατία. Στις 3 Οκτωβρίου 2005, τα κράτη μέλη άρχισαν διαπραγματεύσεις με την Κροατία για την προσχώρησή της στην Ευρωπαϊκή Ένωση. Είναι σκόπιμο να υιοθετηθεί μια εταιρική σχέση προσχώρησης η οποία αναπροσαρμόζει την προηγούμενη εταιρική σχέση βάσει των αποτελεσμάτων της έκθεσης προόδου του 2005 της Επιτροπής για την Κροατία. Η νέα αυτή εταιρική σχέση προσχώρησης καθορίζει νέες προτεραιότητες δράσης. Οι νέες προτεραιότητες είναι προσαρμοσμένες στις συγκεκριμένες ανάγκες της Κροατίας και στο επίπεδο προπαρασκευής της και αναπροσαρμόζονται εφόσον κρίνεται αναγκαίο. Η εταιρική σχέση προσχώρησης παρέχει, επίσης, γενικές κατευθύνσεις για τη χορήγηση χρηματοδοτικής βοήθειας στην Κροατία.

Η Κροατία αναμένεται να καταρτίσει ένα σχέδιο δράσης που θα περιέχει χρονοδιάγραμμα και συγκεκριμένα μέτρα που σκοπεύει να εφαρμόσει για να ανταποκριθεί στις προτεραιότητες της εταιρικής σχέσης προσχώρησης.

2. ΑΡΧΕΣ

Η Διαδικασία Σταθεροποίησης και Σύνδεσης παραμένει το πλαίσιο της ευρωπαϊκής πορείας των χωρών των Δυτικών Βαλκανίων προς τη μελλοντική τους προσχώρηση.

Οι κυριότεροι τομείς προτεραιότητας που καθορίστηκαν για την Κροατία αφορούν την ικανότητά της να σημειώσει πρόοδο στην προετοιμασία για την προσχώρηση και, ειδικότερα, την ικανότητά της να ανταποκριθεί στα κριτήρια που όρισε το Ευρωπαϊκό Συμβούλιο της Κοπεγχάγης το 1993 και στις προϋποθέσεις που ορίζονται στη Διαδικασία Σταθεροποίησης και Σύνδεσης, ιδίως στους όρους που έθεσε το Συμβούλιο στα συμπεράσματά του της 29ης Απριλίου 1997 και της 21ης - 22ας Ιουνίου 1999, στο περιεχόμενο της τελικής δήλωσης της διάσκεψης κορυφής του Ζάγκρεμπ της 24ης Νοεμβρίου 2000 και στο Θεματολόγιο της Θεσσαλονίκης, καθώς και στις απαιτήσεις του διαπραγματευτικού πλαισίου που εγκρίθηκε από το Συμβούλιο στις 3 Οκτωβρίου 2005.

3. ΠΡΟΤΕΡΑΙΟΤΗΤΕΣ

Οι προτεραιότητες που απαριθμούνται στην παρούσα εταιρική σχέση προσχώρησης έχουν επιλεγεί με βάση ρεαλιστικές προσδοκίες για τη δυνατότητα της Κροατίας να τις εκπληρώσει ή να τις προωθήσει ουσιαστικά εντός των προσεχών ετών. Γίνεται διάκριση μεταξύ βραχυπρόθεσμων προτεραιοτήτων, οι οποίες αναμένεται να επιτευχθούν εντός ενός ή δύο ετών, και μεσοπρόθεσμων προτεραιοτήτων, οι οποίες αναμένεται να επιτευχθούν εντός τριών ή τεσσάρων ετών. Οι προτεραιότητες αφορούν τόσο τη νομοθεσία όσο και την εφαρμογή της. Λαμβανομένων υπόψη, αφενός, του σημαντικού κόστους που συνεπάγεται η εφαρμογή και η επιβολή του κεκτημένου και, αφετέρου, της πολυπλοκότητας των απαιτήσεων της ΕΕ σε ορισμένους τομείς, η παρούσα εταιρική σχέση δεν καλύπτει, σε αυτό το στάδιο, όλα τα σημαντικά καθήκοντα. Οι μελλοντικές εταιρικές σχέσεις θα συμπεριλάβουν περαιτέρω προτεραιότητες σε συνάρτηση με την πρόοδο που θα έχει σημειώσει η εν λόγω χώρα.

Όσον αφορά τις βραχυπρόθεσμες προτεραιότητες, έχουν επισημανθεί οι κυριότερες, οι οποίες ομαδοποιούνται στην αρχή του τμήματος 3.1. Οι βασικές αυτές προτεραιότητες δεν έχουν ιεραρχηθεί με βάση τη σπουδαιότητά τους.

3.1. Βραχυπρόθεσμες προτεραιότητες

Βασικές προτεραιότητες

- Υλοποίηση της στρατηγικής και του σχεδίου δράσης για τη μεταρρύθμιση του δικαστικού συστήματος σε συνεννόηση με τους ενδιαφερόμενους φορείς, συμπεριλαμβανομένης της θέσπισης της αναγκαίας νέας νομοθεσίας.

- Θέσπιση και έναρξη εφαρμογής μιας εθνικής στρατηγικής για την πρόληψη και την καταπολέμηση της διαφθοράς και διασφάλιση του αναγκαίου συντονισμού μεταξύ των αρμοδίων κρατικών υπηρεσιών και φορέων που συμμετέχουν στην εφαρμογή αυτής της στρατηγικής, μεταξύ άλλων με τη θέση σε πλήρη λειτουργία της υπηρεσίας για την καταπολέμηση της διαφθοράς και του οργανωμένου εγκλήματος.

- Επίσπευση της εφαρμογής του συνταγματικού νόμου για τις εθνικές μειονότητες. Ειδικότερα, επείγουσα λήψη μέτρων για τη διασφάλιση της αναλογικής εκπροσώπησης των μειονοτήτων στις τοπικές και περιφερειακές αυτοδιοικούμενες μονάδες, στα κρατικά διοικητικά και δικαστικά όργανα και σε φορείς της δημόσιας διοίκησης.

- Ολοκλήρωση της διαδικασίας επιστροφής των προσφύγων, περιλαμβανομένων όλων των περιπτώσεων ανάκτησης ιδιοκτησίας, ανοικοδόμησης και παροχής στέγης στους πρώην κατόχους δικαιωμάτων κατοχής/ μίσθωσης, και προώθηση της περιφερειακής συνεργασίας για τη διευκόλυνση της διαδικασίας επιστροφής των προσφύγων και της ενσωμάτωσής τους στην τοπική κοινότητα.

- Διασφάλιση πλήρους συνεργασίας με το Διεθνές Ποινικό Δικαστήριο για την πρώην Γιουγκοσλαβία.

- Ανάληψη δράσης για την οριστική επίλυση εκκρεμούντων διμερών θεμάτων, ιδίως αυτών που αφορούν τα σύνορα με τη Σλοβενία, τη Σερβία και Μαυροβούνιο και τη Βοσνία-Ερζεγοβίνη.

- Διασφάλιση της ορθής εφαρμογής όλων των δεσμεύσεων που έχουν αναληφθεί στο πλαίσιο της Συμφωνίας Σταθεροποίησης και Σύνδεσης σε τομείς όπως η πολιτική ανταγωνισμού, ειδικότερα, όσον αφορά την ανάγκη κατάρτισης και εφαρμογής σχεδίου αναδιάρθρωσης για τον τομέα του χάλυβα και την απόκτηση ακίνητης περιουσίας. Ολοκλήρωση των τρεχουσών και των προσεχών διαπραγματεύσεων για εμπορικά θέματα που συνδέονται με τη Συμφωνία Σταθεροποίησης και Σύνδεσης (όπως οι διαπραγματεύσεις για τη ζάχαρη, το πρωτόκολλο της διεύρυνσης και επιπλέον εμπορικές παραχωρήσεις για γεωργικά και αλιευτικά προϊόντα).

Πολιτικά κριτήρια

ΔΗΜΟΚΡΑΤΙΑ ΚΑΙ ΚΡΑΤΟΣ ΔΙΚΑΙΟΥ

Δημόσια διοίκηση

- Πλήρης υλοποίηση της εφαρμογής μέτρων μεταρρύθμισης της δημόσιας διοίκησης όσον αφορά τις διαδικασίες για τις προσλήψεις και τις προαγωγές και βελτίωση της διαχείρισης του ανθρώπινου δυναμικού σε όλους τους φορείς της δημόσιας διοίκησης, ούτως ώστε να διασφαλίζεται η υποχρέωση λογοδοσίας, η αποτελεσματικότητα, η διαφάνεια, η αποπολιτικοποίηση και ένα υψηλό επίπεδο επαγγελματισμού της δημόσιας διοίκησης, καθώς και η ευκολία πρόσβασης σε αυτή.

- Διασφάλιση της λήψης αποτελεσματικών μέτρων για την αντιμετώπιση των ελλείψεων που διαπιστώνονται όσον αφορά τον πολιτικό έλεγχο των υπηρεσιών ασφαλείας.

Δικαστικό σύστημα

- Λήψη μέτρων για τον περιορισμό των συσσωρευμένων εκκρεμών δικαστικών υποθέσεων.

- Προώθηση της ορθολογικής οργάνωσης των δικαστηρίων, μεταξύ άλλων, με την ανάπτυξη σύγχρονων συστημάτων τεχνολογίας πληροφοριών.

- Θέσπιση ενός ανοικτού, δίκαιου και διαφανούς συστήματος προσλήψεων, αξιολόγησης και προαγωγών και προώθηση του επαγγελματισμού στον δικαστικό τομέα με τη διασφάλιση επαρκούς κρατικής χρηματοδότησης για την παροχή υψηλού επιπέδου κατάρτισης στους δικαστές, στους εισαγγελείς και στο διοικητικό προσωπικό.

- Λήψη μέτρων για τη διασφάλιση της ορθής και πλήρους εκτέλεσης των δικαστικών αποφάσεων.

- Διασφάλιση της πρόσβασης στη δικαιοσύνη και στη νομική αρωγή και διάθεση των αναγκαίων δημοσιονομικών πόρων· προώθηση της κατάρτισης σε θέματα νομοθεσίας της ΕΕ.

Πολιτική για την καταπολέμηση της διαφθοράς

- Συνέχιση των ενεργειών για την κατάρτιση κωδίκων συμπεριφοράς/ δεοντολογίας των δημοσίων υπαλλήλων και των εκλεγμένων αντιπροσώπων, καθώς και σχεδίων δράσης για την πρόληψη της διαφθοράς μεταξύ των αρμόδιων αρχών επιβολής του νόμου (συνοριακή αστυνομία, αστυνομία, τελωνειακές και δικαστικές αρχές).

- Ανάληψη δράσης για να διασφαλιστεί ότι το νομικό πλαίσιο αντιμετώπισης της διαφθοράς έχει εναρμονιστεί και ότι εφαρμόζεται και επιβάλλεται ομοιόμορφα· διασφάλιση εντονότερων προσπαθειών για τη δραστική πρόληψη, τη διερεύνηση και την αποτελεσματική δίωξη των περιπτώσεων διαφθοράς, ιδίως της διαφθοράς στα ανώτατα επίπεδα της διοίκησης.

- Λήψη συγκεκριμένων μέτρων για την ευαισθητοποίηση του κοινού σε ό, τι αφορά τον χαρακτηρισμό της διαφθοράς ως σοβαρού ποινικού αδικήματος.

ΑΝΘΡΩΠΙΝΑ ΔΙΚΑΙΩΜΑΤΑ ΚΑΙ ΠΡΟΣΤΑΣΙΑ ΤΩΝ ΜΕΙΟΝΟΤΗΤΩΝ

- Προώθηση του σεβασμού και της προστασίας των μειονοτήτων σύμφωνα, αφενός, με την Ευρωπαϊκή Σύμβαση για την Προστασία των Δικαιωμάτων του Ανθρώπου και τις αρχές που ορίζονται στη σύμβαση–πλαίσιο του Συμβουλίου της Ευρώπης για την προστασία των εθνικών μειονοτήτων και, αφετέρου, με τις βέλτιστες πρακτικές που εφαρμόζονται στα κράτη μέλη της ΕΕ.

- Διασφάλιση ότι διεξάγονται οι δέουσες έρευνες και διώκονται όλες οι εγκληματικές πράξεις εθνοτικού χαρακτήρα.

- Συνέχιση της εφαρμογής της στρατηγικής και του σχεδίου δράσης για την προστασία και την ενσωμάτωση των Ρομ και διασφάλιση της διάθεσης των αναγκαίων μέσων.

- Χάραξη και έναρξη εφαρμογής μιας ολοκληρωμένης στρατηγικής για την καταπολέμηση των διακρίσεων.

- Αναθεώρηση της νομοθεσίας για τα οπτικοακουστικά μέσα ενημέρωσης σύμφωνα με τις συστάσεις που διατύπωσε, τον Φεβρουάριο του 2004, η μικτή αποστολή εμπειρογνωμοσύνης του Συμβουλίου της Ευρώπης, της Επιτροπής και του ΟΑΣΕ. Ειδικότερα, αναθεώρηση του νόμου για τα ηλεκτρονικά μέσα ενημέρωσης, ώστε να θεσπιστεί ένα διαφανές, προβλέψιμο και αποτελεσματικό κανονιστικό πλαίσιο και να διασφαλιστεί η πολιτική ανεξαρτησία του Συμβουλίου για τα ηλεκτρονικά μέσα ενημέρωσης· διασφάλιση ότι η ραδιοφωνία και η τηλεόραση της Κροατίας και το Συμβούλιο του προγράμματός της λειτουργούν ανεξάρτητα και παραμένουν σταθερά, ενώ αναθεωρείται ο νόμος για τη ραδιοφωνία και την τηλεόραση της Κροατίας. Ανάληψη περαιτέρω ενεργειών για την αποτελεσματική αποποινικοποίηση της δυσφήμισης.

ΠΕΡΙΦΕΡΕΙΑΚΑ ΘΕΜΑΤΑ ΚΑΙ ΔΙΕΘΝΕΙΣ ΥΠΟΧΡΕΩΣΕΙΣ

- Ουσιαστική βελτίωση των όρων για τη δίωξη των εγκλημάτων πολέμου ενώπιον των δικαστηρίων, θέτοντας, ιδίως, τέλος στις εθνικές προκαταλήψεις κατά των Σέρβων.

- Όσον αφορά την επιστροφή των προσφύγων, άμεση ολοκλήρωση της εξέτασης των αιτήσεων που έχουν υποβληθεί για ανοικοδόμηση των κατοικιών· ανοικοδόμηση όλων των κατοικιών για τις οποίες υπάρχει θετική απόφαση έως τον Απρίλιο του 2005 και ανοικοδόμηση έως το τέλος του 2006 όλων των κατοικιών για τις οποίες πρόκειται να υπάρξει θετική απόφαση. Ολοκλήρωση της ανάκτησης των κατοικιών δίχως περαιτέρω καθυστέρηση.

- Έναρξη επειγόντως και ολοκλήρωση του προγράμματος παροχής στέγης για τους πρόσφυγες οι οποίοι απώλεσαν τα δικαιώματα κατοχής/ μίσθωσης εκτός των περιοχών ειδικής κρατικής μέριμνας και επίσπευση της εφαρμογής του προγράμματος παροχής στέγης για τους πρόσφυγες που επιστρέφουν στις περιοχές ειδικής κρατικής μέριμνας. Διασφάλιση της πραγματοποίησης κατάλληλης εκστρατείας προβολής/ ενημέρωσης.

- Εξασφάλιση του κατάλληλου συντονισμού και της συνεργασίας μεταξύ όλων των αρμοδίων αρχών, σε κεντρικό και τοπικό επίπεδο, σε θέματα σχετικά με την επιστροφή των προσφύγων.

- Δημιουργία των κατάλληλων κοινωνικών και οικονομικών συνθηκών για τη βελτίωση του κλίματος όσον αφορά την επανένταξη των επαναπατριζόμενων και την αποδοχή τους από τις κοινότητες υποδοχής, μεταξύ άλλων, μέσω προγραμμάτων περιφερειακής ανάπτυξης στις πληγείσες περιοχές. Κίνηση εκ νέου της διαδικασίας υποβολής αιτήσεων χορήγησης της ιθαγένειας και επανεξέταση όλων των αιτήσεων που υποβλήθηκαν μετά τη λήξη της προηγούμενης προθεσμίας.

- Πλήρης εφαρμογή των συμφωνιών με τις γειτονικές χώρες, κυρίως στους τομείς του εμπορίου, της καταπολέμησης του οργανωμένου εγκλήματος, της διαχείρισης των συνόρων και της επανεισδοχής, της διασυνοριακής συνεργασίας και της δικαστικής συνεργασίας και σύναψη τέτοιου είδους συμφωνιών στις περιπτώσεις που εκκρεμούν ακόμη.

Οικονομικά κριτήρια

- Υλοποίηση συνετών, μακροοικονομικών πολιτικών προσανατολισμένων στη σταθερότητα, συμπεριλαμβανομένης της δημιουργίας νομισματικών μέσων που βασίζονται στην αγορά, με στόχο την ενίσχυση της αποτελεσματικότητας της νομισματικής πολιτικής.

- Ενίσχυση της δημοσιονομικής εξυγίανσης με βάση σταθερά διαρθρωτικά μέτρα, ειδικότερα στον τομέα των επιδοτήσεων και των κοινωνικών δαπανών και επίλυση του ζητήματος της εξόφλησης του λεγόμενου «παλαιού χρέους του συνταξιοδοτικού τομέα» με τέτοιον τρόπο ώστε να μη θίγεται η δημοσιονομική εξυγίανση. Έναρξη εφαρμογής περαιτέρω μέτρων για την εκτενή μεταρρύθμιση του τομέα υγείας με στόχο τη βελτίωση της οικονομικής κατάστασης του συγκεκριμένου τομέα.

- Συνέχιση των διαρθρωτικών μεταρρυθμίσεων των δημόσιων οικονομικών, ιδίως στον τομέα της διαχείρισης των δαπανών. Ανάπτυξη ικανότητας διαφανούς και αποτελεσματικής διαχείρισης του χρέους.

- Επιτάχυνση του ρυθμού ιδιωτικοποίησης των επιχειρήσεων που περιλαμβάνονται στο χαρτοφυλάκιο στο Ταμείο Ιδιωτικοποιήσεων. Επίσπευση της διαδικασίας αναδιάρθρωσης και ιδιωτικοποίησης ή εκκαθάρισης μεγάλων κρατικών επιχειρήσεων, ειδικότερα, στους τομείς της γεωργίας, της βιομηχανίας χάλυβα και της ναυπηγικής βιομηχανίας. Εφαρμογή περαιτέρω μέτρων για την αναδιάρθρωση και/ η την ιδιωτικοποίηση των επιχειρήσεων κοινής ωφελείας (τηλεπικοινωνίες, ενέργεια, πετρέλαιο κ.λπ.).

- Περαιτέρω βελτίωση του επιχειρησιακού κλίματος με την απλούστευση των κανόνων για την είσοδο και την έξοδο των επιχειρήσεων από την αγορά. Ειδικότερα, επιτάχυνση των διαδικασιών καταχώρισης των εταιρειών και βελτίωση της εφαρμογής των κανόνων για την πτώχευση, καθώς και των συνθηκών για την ανάπτυξη ιδιωτικών επιχειρήσεων και την προσέλκυση άμεσων ξένων επενδύσεων.

- Επιτάχυνση του ρυθμού μεταρρύθμισης της εγγείου ιδιοκτησίας, και ιδίως καταγραφή και ιδιωτικοποίηση των γεωργικών εκτάσεων, με τη θέσπιση ενός σύγχρονου και αποτελεσματικού κτηματολογίου και συστήματος καταγραφής των γεωτεμαχίων, ούτως ώστε να εξαλειφθούν τα σημερινά εμπόδια στην ανάπτυξη της αγοράς γης και στέγης.

- Ανάπτυξη μακροοικονομικών στατιστικών.

ΙΚΑΝΟΤΗΤΑ ΑΝΑΛΗΨΗΣ ΤΩΝ ΥΠΟΧΡΕΩΣΕΩΝ ΤΟΥ ΜΕΛΟΥΣ

Ελεύθερη κυκλοφορία των εμπορευμάτων

- Ολοκλήρωση της αναδιάρθρωσης του υφιστάμενου νομοθετικού και θεσμικού πλαισίου, ώστε να διασφαλιστεί ο διαχωρισμός των λειτουργιών όσον αφορά τις κανονιστικές ρυθμίσεις, τη διαπίστευση, την τυποποίηση και τη διαπίστωση της συμμόρφωσης των προϊόντων και να θεσπιστούν μηχανισμοί επιτήρησης της αγοράς, συμβατοί με το κεκτημένο. Επίσπευση της θέσπισης ευρωπαϊκών προτύπων. Συνέχιση των εργασιών για τη μεταφορά οδηγιών παλαιάς προσέγγισης και νέας προσέγγισης.

- Κατάργηση των υπολοίπων μέτρων που έχουν αποτέλεσμα ισοδύναμο με ποσοτικούς περιορισμούς στις εισαγωγές από την ΕΕ.

Δικαίωμα εγκατάστασης και ελευθερία παροχής υπηρεσιών

- Έναρξη της διαδικασίας εναρμόνισης με το κεκτημένο όσον αφορά την αμοιβαία αναγνώριση των επαγγελματικών τίτλων, συμπεριλαμβανομένης της δημιουργίας της αναγκαίας διοικητικής ικανότητας.

- Έναρξη της αναλυτικής εξέτασης της εθνικής νομοθεσίας προκειμένου να εντοπιστούν περιορισμοί όσον αφορά το δικαίωμα εγκατάστασης και την ελευθερία παροχής υπηρεσιών.

- Ενίσχυση της ικανότητας της εθνικής κανονιστικής αρχής στον τομέα των ταχυδρομικών υπηρεσιών και διασφάλιση της ανεξαρτησίας της.

Ελεύθερη κυκλοφορία των κεφαλαίων

- Βελτίωση της νομοθεσίας για την καταπολέμηση της νομιμοποίησης εσόδων από παράνομες δραστηριότητες. Ενίσχυση του διοικητικού δυναμικού της μονάδας οικονομικών πληροφοριών και βελτίωση της συνεργασίας της με άλλους φορείς που συμμετέχουν στην καταπολέμηση της νομιμοποίησης εσόδων από παράνομες δραστηριότητες.

- Απλούστευση των διαδικασιών για την παροχή άδειας σε υπηκόους της ΕΕ για την αγορά ακίνητης περιουσίας και δραστική μείωση του μεγάλου αριθμού συσσωρευμένων αιτήσεων.

Δημόσιες συμβάσεις

- Ολοκλήρωση της εναρμόνισης της νομοθεσίας της Κροατίας για τις δημόσιες συμβάσεις και των σχετικών κανονισμών εφαρμογής, μεταξύ άλλων, στους τομείς των δημοσίων συμβάσεων, των παραχωρήσεων και των διαδικασιών επανεξέτασης.

- Ενίσχυση της διοικητικής ικανότητας της Υπηρεσίας Δημοσίων Συμβάσεων για την εκτέλεση των καθηκόντων που της έχουν ανατεθεί βάσει του νόμου περί δημοσίων συμβάσεων.

Νόμος περί διανοητικής ιδιοκτησίας

- Βελτίωση της διαδικασίας επιβολής των δικαιωμάτων πνευματικής, βιομηχανικής και εμπορικής ιδιοκτησίας, ιδίως με την ενίσχυση της διοικητικής ικανότητας, μεταξύ άλλων, των οργάνων επιβολής του νόμου και της δικαστικής εξουσίας.

Ανταγωνισμός

- Διασφάλιση της περαιτέρω εναρμόνισης του πρωτογενούς και παράγωγου δικαίου, προκειμένου να καταστεί δυνατή η εφαρμογή αποτελεσματικού ελέγχου των μονοπωλίων και των κρατικών ενισχύσεων με δεσμευτικού χαρακτήρα αποφάσεις που θα εφαρμόζονται σε όλους τους οικονομικούς τομείς και, όσον αφορά τις κρατικές ενισχύσεις, τόσο για τα καθεστώτα ενισχύσεων όσο και για μεμονωμένα μέτρα ενισχύσεων.

- Ενίσχυση της διοικητικής ικανότητας και της ανεξαρτησίας της Υπηρεσίας Προστασίας του Ανταγωνισμού, τόσο στον τομέα των κρατικών ενισχύσεων όσο και στον τομέα της καταπολέμησης των μονοπωλίων. Διασφάλιση της ανάπτυξης και της επιμόρφωσης της δικαστικής εξουσίας σε θέματα ανταγωνισμού.

- Ενίσχυση των επιδόσεων όσον αφορά την εφαρμογή της αντιμονοπωλιακής νομοθεσίας, δίνοντας κυρίως μεγαλύτερη έμφαση στην πρόληψη σοβαρών στρεβλώσεων του ανταγωνισμού και στην καθιέρωση αποτρεπτικού συστήματος επιβολής προστίμων. Ενίσχυση των επιδόσεων όσον αφορά την εφαρμογή της νομοθεσίας στον τομέα των κρατικών ενισχύσεων, ειδικότερα με τη διασφάλιση της τήρησης των υποχρεώσεων γνωστοποίησης και προδραστικής αξιολόγησης όλων των ενισχύσεων.

- Διασφάλιση ότι τα υφιστάμενα καθεστώτα ενισχύσεων και το σύνολο της φορολογικής νομοθεσίας έχουν εναρμονιστεί με το κεκτημένο για τις κρατικές ενισχύσεις.

- Θέσπιση και έναρξη εφαρμογής βιώσιμων προγραμμάτων αναδιάρθρωσης στον τομέα του χάλυβα και στον ναυπηγικό τομέα, σύμφωνα με τις απαιτήσεις της ΕΕ.

- Διασφάλιση της διαφάνειας στον τομέα των κρατικών ενισχύσεων με την καθιέρωση γενικής απογραφής όλων των ισχυόντων μέτρων ενισχύσεων, την υποβολή εκθέσεων σχετικών με αυτά τα μέτρα σε όλα τα διοικητικά επίπεδα και την ευαισθητοποίηση όσον αφορά τους κανόνες περί κρατικών ενισχύσεων.

Χρηματοπιστωτικές υπηρεσίες

- Ενίσχυση του κανονιστικού και του διοικητικού πλαισίου για την εποπτεία των χρηματοπιστωτικών υπηρεσιών και, ειδικότερα, προετοιμασία της σύστασης της προγραμματισμένης ολοκληρωμένης ελεγκτικής αρχής που θα αναλάβει την εποπτεία των μη τραπεζικών χρηματοπιστωτικών υπηρεσιών.

- Προετοιμασία της θέσπισης του νέου πλαισίου όσον αφορά τις απαιτήσεις κεφαλαίου για τα πιστωτικά ιδρύματα και τις επενδυτικές επιχειρήσεις.

Κοινωνία της πληροφορίας και μέσα ενημέρωσης

- Περαιτέρω ενίσχυση της ικανότητας της εθνικής κανονιστικής αρχής στον τομέα των τηλεπικοινωνιών και διασφάλιση της ανεξαρτησίας της.

Γεωργία και ανάπτυξη της υπαίθρου

- Διασφάλιση μιας πλήρως λειτουργικής υπηρεσίας SAPARD/IPARD.

- Επίσπευση των ενεργειών για τη θέσπιση κατάλληλου συστήματος ταυτοποίησης αγροτεμαχίων και συστήματος αναγνώρισης και καταγραφής των ζώων.

- Ενίσχυση της συλλογής και των επεξεργασίας των γεωργικών στατιστικών στοιχείων σύμφωνα με τα πρότυπα και τη μεθοδολογία της ΕΕ.

- Ανάπτυξη στρατηγικής ανάπτυξης της υπαίθρου και μέσων πολιτικής για τον σχεδιασμό, την εφαρμογή, τη διαχείριση, την παρακολούθηση, τον έλεγχο και την αξιολόγηση των προγραμμάτων ανάπτυξης της υπαίθρου.

Ασφάλεια τροφίμων, κτηνιατρική και φυτοϋγειονομική πολιτική

- Συνέχιση της εναρμόνισης της νομοθεσίας στον κτηνιατρικό και φυτοϋγειονομικό τομέα, βελτίωση των μηχανισμών ελέγχου και εκσυγχρονισμός των εγκαταστάσεων γεωργικών προϊόντων διατροφής, ώστε να ανταποκρίνονται στις απαιτήσεις υγιεινής της ΕΕ.

- Χάραξη σφαιρικής στρατηγικής στους τομείς της ασφάλειας των τροφίμων και της κτηνιατρικής και φυτοϋγειονομικής πολιτικής. Ενίσχυση των αναγκαίων διοικητικών δομών και βελτίωση του συντονισμού μεταξύ τους, ώστε να διασφαλιστεί μια ολοκληρωμένη προσέγγιση για τη βελτίωση της ασφάλειας των τροφίμων σε ολόκληρη την τροφική αλυσίδα.

Αλιεία

- Ενίσχυση των διοικητικών δομών και, ειδικότερα, των δομών επιθεώρησης για την αλιευτική πολιτική.

- Έναρξη κατάρτισης ενός ηλεκτρονικού μητρώου αλιευτικών σκαφών.

- Σε ό,τι αφορά την προστατευόμενη οικολογική και αλιευτική ζώνη, την οποία έχει κηρύξει μονομερώς η Κροατία, συνέχιση της εφαρμογής της τριμερούς συμφωνίας που επιτεύχθηκε τον Ιούνιο του 2004.

Πολιτική μεταφορών

- Συνέχιση της εφαρμογής των κανόνων της ΕΕ στον τομέα της κοινωνικής και τεχνικής νομοθεσίας στις οδικές μεταφορές και των προτύπων ασφάλειας στις θαλάσσιες μεταφορές.

- Ενίσχυση της διοικητικής ικανότητας στον τομέα των σιδηροδρομικών μεταφορών.

- Διασφάλιση της σύστασης ανεξάρτητης αρχής διερεύνησης των ατυχημάτων και ενίσχυση των εθνικών κανονιστικών αρχών στον τομέα των αεροπορικών μεταφορών.

- Σύναψη συμφωνίας για τον Κοινό Ευρωπαϊκό Αεροπορικό Χώρο (ΚΕΑΧ) με πρωτόκολλο στο οποίο περιλαμβάνονται τα μεταβατικά μέτρα για την εφαρμογή της νομοθεσίας της ΕΕ στον τομέα των αεροπορικών μεταφορών.

Ενέργεια

- Συνέχιση της εφαρμογής του κεκτημένου της ΕΕ στους τομείς της ηλεκτρικής ενέργειας και του φυσικού αερίου.

- Διασφάλιση της λειτουργικής ικανότητας και της ανεξάρτητης λειτουργίας της εθνικής ρυθμιστικής αρχής.

- Έναρξη της εφαρμογής των δεσμεύσεων που έχουν αναληφθεί στο πλαίσιο της συνθήκης για την Ενεργειακή Κοινότητα.

- Ενίσχυση της διοικητικής ικανότητας και βελτίωση της εναρμόνισης με το κεκτημένο όσον αφορά την ενεργειακή απόδοση, τις ανανεώσιμες πηγές ενέργειας και την πυρηνική ενέργεια.

Φορολογία

- Επίσπευση της εναρμόνισης της φορολογικής νομοθεσίας με το κεκτημένο και διασφάλιση της αποτελεσματικής επιβολής του, με ιδιαίτερη έμφαση στη συμπερίληψη των ελεύθερων ζωνών στην εδαφική εφαρμογή του καθεστώτος για το ΦΠΑ και στην κατάργηση των ισχυόντων μηδενικών συντελεστών ΦΠΑ.

- Έναρξη της διαδικασίας εναρμόνισης με το κεκτημένο στον τομέα της άμεσης φορολογίας, συμπεριλαμβανομένων των διατάξεων που αφορούν την ανταλλαγή πληροφοριών με τα κράτη μέλη, με στόχο τη διευκόλυνση της επιβολής των μέτρων κατά της φοροαποφυγής και της φοροδιαφυγής.

- Ανάληψη δέσμευσης για την τήρηση των αρχών του κώδικα δεοντολογίας στον τομέα της φορολόγησης των επιχειρήσεων και διασφάλιση της συμμόρφωσης των νέων φορολογικών μέτρων προς τις αρχές αυτές.

- Ουσιαστική ενίσχυση της ικανότητας των φορολογικών και τελωνειακών διοικήσεων, ιδίως όσον αφορά τους μηχανισμούς είσπραξης και ελέγχου· συνέχιση των εργασιών για τη δημιουργία μιας λειτουργικής και κατάλληλα επανδρωμένης υπηρεσίας ειδικών φόρων κατανάλωσης· απλούστευση των διαδικασιών για την αποτελεσματική δίωξη της φορολογικής απάτης.

- Συνέχιση της ανάπτυξης των απαραίτητων συστημάτων ΤΠ, ώστε να καταστεί δυνατή η ανταλλαγή ηλεκτρονικών δεδομένων με την ΕΕ και τα κράτη μέλη της.

Στατιστικές

- Ενίσχυση της διοικητικής ικανότητας της Στατιστικής Υπηρεσίας της Κροατίας, αναδιοργάνωση των περιφερειακών υπηρεσιών και βελτίωση του συντονισμού με τους άλλους φορείς που παράγουν επίσημα στατιστικά στοιχεία.

- Ανάπτυξη επιχειρηματικών και κοινωνικών στατιστικών.

Κοινωνική πολιτική και απασχόληση

- Συνέχιση των προσπαθειών εναρμόνισης με το κεκτημένο στους τομείς του εργατικού δικαίου, της υγείας και της ασφάλειας, της ισότητας των φύλων και της εξάλειψης των διακρίσεων.

- Ενίσχυση των συναφών διοικητικών δομών και των μηχανισμών επιβολής της νομοθεσίας, καθώς και του διυπουργικού συντονισμού.

Πολιτική επιχειρήσεων και βιομηχανική πολιτική

- Περαιτέρω απλούστευση και επίσπευση των διαδικασιών καταχώρισης των επιχειρήσεων· καθιέρωση πρόσβασης σε απευθείας σύνδεση σε επιλεγμένες κρατικές υπηρεσίες για τις ΜΜΕ· περαιτέρω προώθηση της διενέργειας αξιολογήσεων του αντικτύπου του κανονιστικού πλαισίου.

- Συνέχιση της εφαρμογής του Ευρωπαϊκού Χάρτη για τις Μικρές Επιχειρήσεις.

Περιφερειακή πολιτική και συντονισμός των διαρθρωτικών μέσων

- Ανάπτυξη συνολικής και συνεκτικής στρατηγικής στον τομέα της περιφερειακής ανάπτυξης.

- Επιλογή των βασικών αρχών διαχείρισης και των φορέων για την εφαρμογή των διαρθρωτικών μέσων και ενίσχυση των ικανοτήτων τους.

Δικαιοσύνη, ελευθερία και ασφάλεια

- Ενίσχυση της διαχείρισης των συνόρων, ιδίως με την ενίσχυση της εποπτείας των θαλάσσιων συνόρων· εφαρμογή της στρατηγικής ολοκληρωμένης διαχείρισης των συνόρων· αύξηση των επενδύσεων σε τεχνικό εξοπλισμό και υποδομή· πρόσληψη πρόσθετου προσωπικού και παροχή κατάλληλης υποδομής κατάρτισης.

- Βελτίωση των συσκευών ανίχνευσης πλαστογραφημένων ή παραποιημένων εγγράφων και κατάρτιση του προσωπικού των διπλωματικών αποστολών και των προξενικών γραφείων.

- Περαιτέρω εναρμόνιση της νομοθεσίας για το άσυλο με το κεκτημένο. Δημιουργία ενός μόνιμου εθνικού κέντρου υποδοχής των αιτούντων άσυλο.

- Βελτίωση του συντονισμού μεταξύ των διαφόρων υπηρεσιών επιβολής του νόμου και των δικαστικών οργάνων, ιδίως όσον αφορά το οικονομικό έγκλημα, το οργανωμένο έγκλημα, την απάτη, τη νομιμοποίηση εσόδων από παράνομες δραστηριότητες και τη διαφθορά· εντατικοποίηση της καταπολέμησης της διακίνησης ναρκωτικών και ενίσχυση των μέτρων πρόληψης της χρήσης ναρκωτικών και μείωσης της ζήτησής τους. Παροχή της αναγκαίας ειδικής κατάρτισης σε υπηρεσίες επιβολής του νόμου.

- Ενίσχυση της διεθνούς συνεργασίας για την καταπολέμηση της τρομοκρατίας και πλήρης εφαρμογή των σχετικών διεθνών συμβάσεων· βελτίωση της συνεργασίας και της ανταλλαγής πληροφοριών μεταξύ της αστυνομίας και των υπηρεσιών πληροφοριών σε εθνικό και διεθνές επίπεδο· ενίσχυση της λήψης προληπτικών μέτρων κατά της χρηματοδότησης και της προετοιμασίας τρομοκρατικών ενεργειών.

Περιβάλλον

- Συνέχιση της κατάρτισης οριζόντιας νομοθεσίας, περιλαμβανομένης και της νομοθεσίας για την αξιολόγηση των περιβαλλοντικών επιπτώσεων και τη συμμετοχή του κοινού.

- Σαφής καθορισμός των αρμοδιοτήτων και ενίσχυση της διοικητικής και λειτουργικής ικανότητας σε εθνικό και περιφερειακό επίπεδο, ώστε να διασφαλισθεί ο προγραμματισμός, περιλαμβανομένης και της κατάρτισης στρατηγικών χρηματοδότησης.

- Περαιτέρω ενίσχυση των ικανοτήτων των εθνικών και περιφερειακών υπηρεσιών ελέγχου, ώστε να είναι σε θέση να εφαρμόζουν αποτελεσματικά την περιβαλλοντική νομοθεσία.

- Άμεση έγκριση και έναρξη εφαρμογής εθνικού σχεδίου διαχείρισης των αποβλήτων.

Τελωνειακή ένωση

- Συνέχιση της ενίσχυσης της διοικητικής και λειτουργικής ικανότητας των τελωνειακών υπηρεσιών, ιδίως όσον αφορά τον έλεγχο των προτιμησιακών κανόνων καταγωγής, και επίσπευση της εναρμόνισης με το κεκτημένο της ΕΕ. Πλήρης λειτουργία του Κέντρου Τελωνειακής Κατάρτισης.

- Συνέχιση των ενεργειών για την ανάπτυξη των απαραίτητων συστημάτων ΤΠ, ώστε να καταστεί δυνατή η ανταλλαγή ηλεκτρονικών δεδομένων με την ΕΕ και τα κράτη μέλη της.

- Θέσπιση και εφαρμογή κώδικα δεοντολογίας για τις τελωνειακές υπηρεσίες.

Εξωτερικές Σχέσεις

- Συνέχιση της πολιτικής ελευθέρωσης του εμπορίου με την εφαρμογή της Συμφωνίας Σταθεροποίησης και Σύνδεσης, των δεσμεύσεων που έχουν αναληφθεί στο πλαίσιο του ΠΟΕ και των διμερών συμφωνιών ελεύθερων συναλλαγών (ΣΕΣ). Ανάληψη δράσης για τη σύναψη μελλοντικής περιφερειακής ΣΕΣ στη Νοτιοανατολική Ασία.

- Διασφάλιση ότι τα μέτρα εμπορικής άμυνας συνάδουν με τις δεσμεύσεις που έχει αναλάβει η χώρα στο πλαίσιο της ΣΣΣ και του ΠΟΕ.

- Ολοκλήρωση των διαπραγματεύσεων και εφαρμογή του πρωτοκόλλου για την ενσωμάτωση στη ΣΣΣ δασμολογικής ποσόστωσης για τη ζάχαρη.

Δημοσιονομικός έλεγχος

- Θέσπιση συνεκτικού ρυθμιστικού πλαισίου για τον εσωτερικό δημοσιονομικό έλεγχο με βάση το έγγραφο στρατηγικής.

- Συνέχιση των προσπαθειών για την ανάπτυξη και την ενίσχυση των λειτουργιών εσωτερικού δημοσιονομικού ελέγχου με τη διασφάλιση επαρκούς προσωπικού, κατάλληλης κατάρτισης και εξοπλισμού.

- Καθιέρωση αποτελεσματικών διαδικασιών για την ανίχνευση, την εξέταση, την παρακολούθηση και την κοινοποίηση στην Επιτροπή των παρατυπιών και των περιπτώσεων για τις οποίες υπάρχει υπόνοια απάτης οι οποίες θίγουν τα οικονομικά συμφέροντα των Κοινοτήτων και θέσπιση των αναγκαίων διοικητικών δομών για την αποτελεσματική και ισοδύναμη προστασία αυτών των συμφερόντων, καθώς και για τη συνεργασία με την Ευρωπαϊκή Υπηρεσία για την Καταπολέμηση της Απάτης.

3.2. Μεσοπρόθεσμες προτεραιότητες

Πολιτικά κριτήρια

ΔΗΜΟΚΡΑΤΙΑ ΚΑΙ ΚΡΑΤΟΣ ΔΙΚΑΙΟΥ

Δημόσια διοίκηση

- Συνέχιση της διαδικασίας θεσμικής ανάπτυξης που συνδέεται άμεσα με το κεκτημένο της ΕΕ και εισαγωγή μεταρρυθμίσεων για τη βελτίωση της αποτελεσματικότητας, εν γένει, της δημόσιας διοίκησης.

Δικαστικό σύστημα

- Συνέχιση της εφαρμογής της μεταρρύθμισης του δικαστικού συστήματος και λήψη μέτρων για την περαιτέρω μείωση, σε όλα τα δικαστήρια, του αριθμού των συσσωρευμένων εκκρεμών υποθέσεων.

- Συνέχιση της ορθολογικής οργάνωσης των δικαστηρίων, μεταξύ άλλων, με την ανάπτυξη σύγχρονων συστημάτων τεχνολογίας πληροφοριών.

- Διασφάλιση της τακτικής και αποτελεσματικής εφαρμογής των δικαστικών αποφάσεων.

Πολιτική για την καταπολέμηση της διαφθοράς

- Επίτευξη περαιτέρω προόδου στον τομέα της καταπολέμησης της διαφθοράς και εφαρμογή της συναφούς νομοθεσίας. Ειδικότερα, σύσταση ειδικών μονάδων για την καταπολέμηση της διαφθοράς στο πλαίσιο των σχετικών υπηρεσιών και παροχή σε αυτές κατάλληλης κατάρτισης, καθώς και επαρκών πόρων.

- Θέσπιση των κατάλληλων νομοθετικών και διοικητικών μέτρων για να διασφαλιστεί ότι τηρούνται οι κανόνες που ορίζονται σε διεθνή μέσα.

ΑΝΘΡΩΠΙΝΑ ΔΙΚΑΙΩΜΑΤΑ ΚΑΙ ΠΡΟΣΤΑΣΙΑ ΤΩΝ ΜΕΙΟΝΟΤΗΤΩΝ

- Διασφάλιση της πλήρους εφαρμογής του συνταγματικού νόμου για τις εθνικές μειονότητες, ιδίως όσον αφορά την αναλογική εκπροσώπηση των μειονοτήτων.

- Συνέχιση της εφαρμογής μιας ολοκληρωμένης στρατηγικής για την καταπολέμηση των διακρίσεων.

- Συνέχιση των προσπαθειών βελτίωσης της κατάστασης των Ρομ, με αυστηρότερη εφαρμογή της σχετικής στρατηγικής, μεταξύ άλλων, με την πρόβλεψη της απαραίτητης χρηματοδοτικής στήριξης σε εθνικό και τοπικό επίπεδο, τη λήψη μέτρων για την κατάργηση των διακρίσεων ώστε να αυξηθούν οι ευκαιρίες απασχόλησης, τη διευκόλυνση της πρόσβασης στην εκπαίδευση και τη βελτίωση των συνθηκών στέγασης.

- Συνέχιση της προσπάθειας βελτίωσης των κοινωνικών και οικονομικών συνθηκών, προκειμένου να διευκολυνθεί η επανένταξη των επαναπατριζόμενων και η αποδοχή τους από τις κοινότητες υποδοχής.

ΠΕΡΙΦΕΡΕΙΑΚΑ ΘΕΜΑΤΑ ΚΑΙ ΔΙΕΘΝΕΙΣ ΥΠΟΧΡΕΩΣΕΙΣ

- Διασφάλιση της ομαλής εφαρμογής των συμφωνιών για την οριστική επίλυση των διμερών θεμάτων που βρίσκονται ακόμη σε εκκρεμότητα, ιδίως των θεμάτων που αφορούν τα σύνορα.

- Συνέχιση της εφαρμογής των υφιστάμενων διμερών συμφωνιών.

Οικονομικά κριτήρια

- Εφαρμογή βιώσιμου μεσοπρόθεσμου δημοσιονομικού πλαισίου μέσω της συνεχούς μείωσης των συνολικών δημόσιων δαπανών, των ελλειμμάτων του ευρύτερου δημόσιου τομέα και του δημόσιου χρέους ως ποσοστού του ΑΕΠ. Καθορισμός προτεραιοτήτων για τις δημόσιες δαπάνες, ούτως ώστε να ελευθερωθούν πόροι για δαπάνες που συνδέονται με το κεκτημένο. Εφαρμογή συνολικής μεταρρύθμισης του συνταξιοδοτικού συστήματος και του συστήματος υγειονομικής περίθαλψης. Συνέχιση της μείωσης των επιδοτήσεων στις μεγάλες ζημιογόνες επιχειρήσεις.

- Ολοκλήρωση της πώλησης κρατικών μειοψηφικών και πλειοψηφικών συμμετοχών σε εταιρείες που εμπίπτουν στο Ταμείο Ιδιωτικοποιήσεων.

- Περαιτέρω βελτίωση των συνθηκών για τη δημιουργία και την ανάπτυξη ιδιωτικών επιχειρήσεων και την πραγματοποίηση άμεσων ξένων επενδύσεων.

- Πραγματοποίηση ουσιαστικής προόδου όσον αφορά την ενίσχυση της δημοσιονομικής πειθαρχίας σε μεγάλες επιχειρήσεις, ειδικότερα στον σιδηροδρομικό και στον ναυπηγικό τομέα και στον τομέα του χάλυβα.

- Ολοκλήρωση της μεταρρύθμισης της εγγείου ιδιοκτησίας, με ιδιαίτερη έμφαση στην καταγραφή και την ιδιωτικοποίηση των γεωργικών εκτάσεων.

- Συνέχιση της μεταρρύθμισης της αγοράς εργασίας και του εκπαιδευτικού τομέα με στόχο την αύξηση της συμμετοχής του εργατικού δυναμικού και των ποσοστών απασχόλησης.

ΙΚΑΝΟΤΗΤΑ ΑΝΑΛΗΨΗΣ ΤΩΝ ΥΠΟΧΡΕΩΣΕΩΝ ΤΟΥ ΜΕΛΟΥΣ

Ελεύθερη κυκλοφορία των εμπορευμάτων

Επίτευξη ουσιαστικής προόδου όσον αφορά τη μεταφορά οδηγιών παλαιάς και νέας προσέγγισης και την εκπλήρωση των όρων συμμετοχής στους ευρωπαϊκούς οργανισμούς τυποποίησης CEN, CENELEC και ETSI.

Ελεύθερη κυκλοφορία των εργαζομένων

- Κατάργηση των μέτρων που εισάγουν διακρίσεις έναντι των διακινούμενων εργαζομένων της ΕΕ και των πολιτών της.

- Ενίσχυση των διοικητικών δομών για τον συντονισμό των συστημάτων κοινωνικής ασφάλισης.

Δικαίωμα εγκατάστασης και ελευθερία παροχής υπηρεσιών

- Κατάργηση των εμποδίων που εξακολουθούν να αντιμετωπίζουν φυσικά ή νομικά πρόσωπα της ΕΕ σε ό,τι αφορά την εγκατάστασή τους και την παροχή διασυνοριακών υπηρεσιών.

- Επίτευξη ουσιαστικής προόδου προς την κατεύθυνση της εναρμόνισης με το κεκτημένο της ΕΕ όσον αφορά την αμοιβαία αναγνώριση των επαγγελματικών τίτλων, συμπεριλαμβανομένων των διατάξεων για την επιμόρφωση, και περαιτέρω ανάπτυξη των αναγκαίων διοικητικών δομών.

Ελεύθερη κυκλοφορία των κεφαλαίων

- Πραγματοποίηση ουσιαστικής προόδου όσον αφορά την κατάργηση των περιορισμών που εξακολουθούν να υφίστανται στην κυκλοφορία των κεφαλαίων.

- Ολοκλήρωση της δημιουργίας αποτελεσματικού συστήματος για την καταπολέμηση της νομιμοποίησης εσόδων από παράνομες δραστηριότητες, ειδικότερα, με τη διασφάλιση ότι οι αρμόδιες υπηρεσίες λειτουργούν πλήρως, διαθέτουν επαρκείς πόρους και συντονίζουν ικανοποιητικά τη δράση τους με ομολόγους σε εθνικό και διεθνές επίπεδο.

Δημόσιες συμβάσεις

- Εφαρμογή ενός καθεστώτος δημοσίων συμβάσεων, συμπεριλαμβανομένου του συνόλου των αναγκαίων διοικητικών μηχανισμών και λειτουργικών μέσων, και πραγματοποίηση ουσιαστικής προόδου στη διαδικασία της πλήρους εναρμόνισης με το κεκτημένο της ΕΕ, διασφαλίζοντας ότι οι κανόνες δημοσίων συμβάσεων εφαρμόζονται αποτελεσματικά από τις αναθέτουσες αρχές και τις οντότητες σε όλα τα επίπεδα. Προώθηση της χρήσης ηλεκτρονικών μέσων στις διαδικασίες για τις δημόσιες συμβάσεις.

Νόμος περί διανοητικής ιδιοκτησίας

- Ολοκλήρωση της εναρμόνισης στον τομέα των δικαιωμάτων πνευματικής και βιομηχανικής ιδιοκτησίας και ενίσχυση της επιβολής της σχετικής νομοθεσίας στον τομέα της καταπολέμησης της πειρατείας και της παραποίησης/ απομίμησης.

- Συνέχιση των ενεργειών για την ενίσχυση της επιβολής των ΔΠΙ και τον περιορισμό των πρακτικών πειρατείας και παραποίησης/ απομίμησης.

Ανταγωνισμός

- Περαιτέρω ενίσχυση της αρμόδιας αρχής ελέγχου των μονοπωλίων και των κρατικών ενισχύσεων και επίτευξη αξιόπιστων επιδόσεων όσον αφορά την επιβολή της νομοθεσίας. Ουσιαστική βελτίωση της διαφάνειας στον τομέα των κρατικών ενισχύσεων.

- Προώθηση της επιμόρφωσης σε θέματα δικαίου και πολιτικής ανταγωνισμού σε όλα τα επίπεδα της διοίκησης και του δικαστικού τομέα.

Χρηματοπιστωτικές υπηρεσίες

- Ολοκλήρωση της εναρμόνισης με τις απαιτήσεις προληπτικής εποπτείας της ΕΕ και συνέχιση της ενίσχυσης των εποπτικών πρακτικών.

- Ολοκλήρωση της εφαρμογής του νέου πλαισίου κεφαλαιακών απαιτήσεων για τα πιστωτικά ιδρύματα και τις επενδυτικές επιχειρήσεις.

Κοινωνία της πληροφορίας και μέσα ενημέρωσης

- Θέσπιση του πρωτογενούς και παράγωγου δικαίου που απαιτείται για τη συμπλήρωση του κανονιστικού πλαισίου και την εισαγωγή του ανταγωνισμού σε όλους τους τομείς.

Γεωργία και ανάπτυξη της υπαίθρου

- Ενίσχυση των διοικητικών δομών και της ικανότητας που απαιτούνται για την εφαρμογή των πολιτικών αγοράς και ανάπτυξης της υπαίθρου.

- Κατάρτιση αμπελοκομικού μητρώου σύμφωνου προς τα πρότυπα της ΕΕ.

- Συνέχιση της προετοιμασίας για τη σύσταση αποτελεσματικών και οικονομικά υγιών οργανισμών πληρωμής για τη διαχείριση και τον έλεγχο των γεωργικών κονδυλίων, σύμφωνα με τις απαιτήσεις της ΕΕ και τα διεθνή πρότυπα ελέγχου.

Ασφάλεια τροφίμων, κτηνιατρική και φυτοϋγειονομική πολιτική

- Ουσιαστική βελτίωση της εναρμόνισης της νομοθεσίας για τα τρόφιμα και ενίσχυση των αναγκαίων δομών εφαρμογής.

- Πραγματοποίηση σημαντικής προόδου σε ό,τι αφορά την εναρμόνιση στον κτηνιατρικό και φυτοϋγειονομικό τομέα, περιλαμβανομένων του συστήματος αναγνώρισης των ζώων, της διαχείρισης των ζωικών αποβλήτων, του εκσυγχρονισμού των εγκαταστάσεων των γεωργικών προϊόντων διατροφής, των προγραμμάτων ελέγχου των ζωικών ασθενειών, της φυτοπροστασίας και της ποιότητας των σπόρων και του πολλαπλασιαστικού υλικού· σημαντική αναβάθμιση των δομών επιθεώρησης.

Αλιεία

- Ουσιαστική βελτίωση των διοικητικών δομών και του εξοπλισμού για τη διασφάλιση της αποτελεσματικής εφαρμογής της κοινής αλιευτικής πολιτικής, περιλαμβανομένων της διαχείρισης των πόρων, της επιθεώρησης και του ελέγχου των αλιευτικών δραστηριοτήτων, της πολιτικής αγοράς, των διαρθρωτικών προγραμμάτων και ενός σχεδίου διαχείρισης της ικανότητας του στόλου σύμφωνα με τους διαθέσιμους αλιευτικούς πόρους.

- Ολοκλήρωση της δημιουργίας ενός ηλεκτρονικού μητρώου αλιευτικών σκαφών και ενός συστήματος παρακολούθησης των σκαφών μέσω δορυφόρου.

Πολιτική μεταφορών

- Συνέχιση των προσπαθειών για την πλήρη εναρμόνιση με το κεκτημένο της ΕΕ στον τομέα των οδικών μεταφορών.

- Θέσπιση νομοθεσίας εφαρμογής στον τομέα των σιδηροδρομικών μεταφορών, ειδικότερα όσον αφορά τη διαλειτουργικότητα και την ανεξάρτητη κατανομή της χωρητικότητας.

- Προώθηση της εναρμόνισης με το κεκτημένο της ΕΕ στον τομέα των εσωτερικών πλωτών μεταφορών, ειδικότερα όσον αφορά την ασφάλεια της ναυσιπλοΐας και τις Υπηρεσίες Ποτάμιων Πληροφοριών.

- Συνέχιση της εναρμόνισης στον τομέα των θαλάσσιων μεταφορών και διασφάλιση επαρκούς κρατικού ελέγχου των σημαιών.

- Επίτευξη πλήρους εναρμόνισης με το κεκτημένο της ΕΕ στον τομέα των αεροπορικών μεταφορών.

- Συνέχιση της εφαρμογής του μνημονίου συμφωνίας για την ανάπτυξη του βασικού περιφερειακού δικτύου μεταφορών της Νοτιοανατολικής Ευρώπης.

Ενέργεια

- Συνέχιση της ενίσχυσης της διοικητικής ικανότητας και της εναρμόνισης με το κεκτημένο της ΕΕ στους τομείς της ενεργειακής απόδοσης και των ανανεώσιμων πηγών ενέργειας, της εσωτερικής αγοράς ενέργειας (ηλεκτρική ενέργεια και φυσικό αέριο) και της πυρηνικής ενέργειας.

- Διασφάλιση ότι τα αποθέματα πετρελαίου εγγυώνται μια επαρκή ασφάλεια εφοδιασμού.

Φορολογία

- Ουσιαστική προώθηση των εργασιών ολοκλήρωσης της εναρμόνισης με το φορολογικό κεκτημένο, όσον αφορά τον ΦΠΑ, τους ειδικούς φόρους κατανάλωσης και την άμεση φορολογία, περιλαμβανομένου και του κώδικα δεοντολογίας για τη φορολόγηση των επιχειρήσεων.

- Συνέχιση της ενίσχυσης της φορολογικής διοίκησης – περιλαμβανομένου και του τομέα ΤΠ - και διασφάλιση της ορθής λειτουργίας της, ώστε να επιτευχθεί η συμμόρφωση με τα πρότυπα της ΕΕ καθώς και η διασύνδεση των συστημάτων ΤΠ. Κατάρτιση και εφαρμογή κώδικα δεοντολογίας.

Οικονομική και νομισματική πολιτική

- Βελτίωση των νομισματικών πολιτικών για την προώθηση της χρήσης και της αποτελεσματικότητας των νομισματικών μέσων με προσανατολισμό στην αγορά.

Στατιστικές

- Συνέχιση της ανάπτυξης των μακροοικονομικών, επιχειρηματικών και κοινωνικών στατιστικών.

Απασχόληση και κοινωνικές υποθέσεις

- Περαιτέρω εναρμόνιση με το κεκτημένο και ενίσχυση των συναφών διοικητικών δομών και μηχανισμών επιβολής της νομοθεσίας, περιλαμβανομένων των επιθεωρήσεων εργασίας.

- Στήριξη των προσπαθειών που καταβάλλουν οι κοινωνικοί εταίροι για τη δημιουργία ικανοτήτων, ιδίως στο πλαίσιο αυτόνομου, διμερούς κοινωνικού διαλόγου.

- Χάραξη και εφαρμογή συνολικής στρατηγικής για την απασχόληση, με τη συμμετοχή όλων των αρμόδιων παραγόντων ενόψει της συμμετοχής τους στην ευρωπαϊκή στρατηγική απασχόλησης. Διασφάλιση της ανάπτυξης των αναγκαίων ικανοτήτων σε θέματα ανάλυσης, εφαρμογής και αξιολόγησης.

- Χάραξη και εφαρμογή εθνικής στρατηγικής για την κοινωνική ένταξη, συμπεριλαμβανομένης της συγκέντρωσης στοιχείων, σύμφωνα με την πρακτική της ΕΕ, ενόψει της μελλοντικής συμμετοχής στην ευρωπαϊκή στρατηγική για την κοινωνική ένταξη.

- Εντοπισμός των αναγκών για την ανάπτυξη του ανθρώπινου δυναμικού ενόψει της προετοιμασίας για τη συμμετοχή στο Ευρωπαϊκό Κοινωνικό Ταμείο.

Πολιτική επιχειρήσεων και βιομηχανική πολιτική

- Αναπροσαρμογή και καλύτερος συντονισμός της πολιτικής προσέγγισης όσον αφορά τα χρηματοδοτικά μέσα για τις ΜΜΕ, ώστε να δοθεί η δυνατότητα στην κυβέρνηση να στραφεί από την πρακτική της άμεσης δανειοδότησης σε άλλα έμμεσα μέτρα στήριξης των επιχειρήσεων.

Περιφερειακή πολιτική και συντονισμός των διαρθρωτικών μέσων

- Διασφάλιση σαφούς κατανομής των αρμοδιοτήτων και ενίσχυση του συντονισμού, τόσο σε διυπουργικό επίπεδο όσο με μεταξύ των εθνικών και περιφερειακών αρχών.

- Συνέχιση της ανάπτυξης των ικανοτήτων των αρμόδιων αρχών διαχείρισης και πληρωμής.

- Βελτίωση του σχεδιασμού και της εφαρμογής προγραμμάτων περιφερειακής ανάπτυξης.

- Θέσπιση κατάλληλων συστημάτων παρακολούθησης και αξιολόγησης και βελτίωση των διαδικασιών οικονομικής διαχείρισης και ελέγχου.

- Καθιέρωση κατάλληλων περιφερειακών στατιστικών.

Δικαιοσύνη, ελευθερία και ασφάλεια

- Εναρμόνιση της εθνικής νομοθεσίας με του κανόνες και τις βέλτιστες πρακτικές της ΕΕ και περαιτέρω ενίσχυση των συνοριακών ελέγχων· δημιουργία εθνικών βάσεων δεδομένων και μητρώων και διασφάλιση του συντονισμού μεταξύ των σχετικών υπηρεσιών.

- Δημιουργία εθνικής βάσης δεδομένων για τον έλεγχο των προσωπικών δεδομένων των αιτούντων άσυλο, συμπεριλαμβανομένων των δακτυλικών αποτυπωμάτων, ενόψει της προετοιμασίας για τη συμμετοχή στο EURODAC.

- Εντατικοποίηση των προσπαθειών για την κοινωνική ένταξη των προσφύγων.

- Περαιτέρω βελτίωση του εξοπλισμού και της υποδομής της αστυνομίας, συμπεριλαμβανομένης της δημιουργίας ηλεκτρονικού συστήματος διερεύνησης· ενίσχυση της συνεργασίας μεταξύ της αστυνομίας και των άλλων υπηρεσιών επιβολής του νόμου· ενίσχυση της καταπολέμησης της παράνομης διακίνησης ναρκωτικών, του οργανωμένου εγκλήματος, του οικονομικού εγκλήματος (συμπεριλαμβανομένης της νομιμοποίησης εσόδων από παράνομες δραστηριότητες και της παραχάραξης νομισμάτων), της απάτης και της διαφθοράς· βελτίωση της εναρμόνισης της σχετικής εθνικής νομοθεσίας με το κεκτημένο της ΕΕ σε αυτούς τους τομείς.

- Προετοιμασία για την εφαρμογή διαφόρων νομικών πράξεων στον τομέα της δικαστικής συνεργασίας σε αστικά και ποινικά θέματα με την παροχή κατάλληλης κατάρτισης σε θέματα συνεργασίας μεταξύ των δικαστικών αρχών.

Επιστήμη και έρευνα

- Έναρξη σχεδιασμού και εφαρμογής μιας ολοκληρωμένης πολιτικής έρευνας.

Εκπαίδευση και πολιτισμός

- Εντατικοποίηση των προσπαθειών για τη δημιουργία σύγχρονου συστήματος επαγγελματικής εκπαίδευσης και κατάρτισης και τη διασφάλιση της εφαρμογής των κριτηρίων της Μπολόνια στην τριτοβάθμια εκπαίδευση.

Περιβάλλον

- Διασφάλιση της ενσωμάτωσης των απαιτήσεων προστασίας του περιβάλλοντος στον ορισμό και την εφαρμογή άλλων τομεακών πολιτικών. Χάραξη στρατηγικής περιβαλλοντικών επενδύσεων με βάση τις εκτιμήσεις του κόστους της εναρμόνισης. Συνέχιση της εφαρμογής της οριζόντιας νομοθεσίας.

- Συνέχιση των εργασιών για τη μεταφορά του κεκτημένου της ΕΕ, δίνοντας ιδιαίτερη έμφαση στους τομείς της διαχείρισης των αποβλήτων, της ποιότητας του ύδατος, της ποιότητας του αέρα, της προστασίας της φύσης και του ολοκληρωμένου συστήματος πρόληψης και ελέγχου της ρύπανσης. Αύξηση των επενδύσεων σε περιβαλλοντική υποδομή, ιδίως σε συστήματα συλλογής και επεξεργασίας των λυμάτων, παροχής πόσιμου νερού και διαχείρισης των αποβλήτων.

- Κύρωση του πρωτοκόλλου του Κυότο στη σύμβαση - πλαίσιο των Ηνωμένων Εθνών για την αλλαγή του κλίματος.

Προστασία των καταναλωτών και της υγείας

- Ολοκλήρωση της εναρμόνισης με το κεκτημένο της ΕΕ όσον αφορά τα μέτρα για την ασφάλεια και την ενίσχυση του διοικητικού δυναμικού που απαιτείται για την αποτελεσματική εποπτεία της αγοράς.

- Συνέχιση της εναρμόνισης με το κεκτημένο της ΕΕ όσον αφορά τα μέτρα που δεν συνδέονται με την ασφάλεια.

Τελωνειακή ένωση

- Ενίσχυση και εδραίωση της διοικητικής και λειτουργικής ικανότητας των τελωνειακών υπηρεσιών. Προώθηση της κατάρτισης όλου του προσωπικού και αύξηση της χρήσης συμβατών προς την ΕΕ τεχνολογιών της πληροφορίας· συνέχιση των προετοιμασιών για τη διασφάλιση της διασυνδεσιμότητας με τα συστήματα της ΕΕ. Ενίσχυση του ελέγχου και της χρησιμοποίησης της ανάλυσης των κινδύνων και της επιλεκτικότητας.

- Ουσιαστική προώθηση της εναρμόνισης με το κεκτημένο, ειδικότερα στους τομείς των ελεύθερων ζωνών, της διαμετακόμισης, των τελών, των δασμολογικών ποσοστώσεων και της επιτήρησης των εισαγωγών και εξαγωγών των εμπορευμάτων.

Δημοσιονομικός έλεγχος

- Ανάπτυξη της ικανότητας και εναρμόνιση του συστήματος εσωτερικού δημοσιονομικού ελέγχου, δίνοντας έμφαση στην αποκέντρωση της υποχρέωσης λογοδοσίας στους διαχειριστές και στη θέσπιση λειτουργικά ανεξάρτητων μονάδων εσωτερικού ελέγχου, καθώς και στον συντονισμό και στην εναρμόνιση σε κεντρικό επίπεδο.

- Αναμόρφωση και ενίσχυση της λειτουργίας του εξωτερικού ελέγχου σύμφωνα με τις βέλτιστες πρακτικές σε διεθνές επίπεδο και σε επίπεδο ΕΕ.

4. ΠΡΟΓΡΑΜΜΑΤΙΣΜΟΣ

Η κοινοτική βοήθεια στο πλαίσιο της Διαδικασίας Σταθεροποίησης και Σύνδεσης στις χώρες των Δυτικών Βαλκανίων παρέχεται βάσει των υφιστάμενων χρηματοδοτικών μέσων, και ιδίως βάσει του κανονισμού CARDS[3] και των προενταξιακών μέσων PHARE[4], SAPARD[5] και ISPA[6]. Κατά συνέπεια, η παρούσα απόφαση δεν έχει δημοσιονομικές επιπτώσεις. Η Κροατία δύναται να τύχει χρηματοδότησης βάσει πολυκρατικών και οριζόντιων προγραμμάτων.

5. ΠΡΟΫΠΟΘΕΣΕΙΣ

Η κοινοτική βοήθεια που παρέχεται στις χώρες των Δυτικών Βαλκανίων στο πλαίσιο της Διαδικασίας Σταθεροποίησης και Σύνδεσης εξαρτάται από την επίτευξη περαιτέρω προόδου ως προς την τήρηση των κριτηρίων της Κοπεγχάγης και ιδίως από την πρόοδο ως προς την υλοποίηση των ειδικών προτεραιοτήτων της παρούσας εταιρικής σχέσης προσχώρησης. Η μη τήρηση αυτών των προϋποθέσεων μπορεί να οδηγήσει το Συμβούλιο στη λήψη κατάλληλων μέτρων, σύμφωνα με το άρθρο 5 του κανονισμού (ΕΚ) αριθ. 2666/2000 του Συμβουλίου [7]. Η κοινοτική βοήθεια υπόκειται επίσης στους όρους που έθεσε το Συμβούλιο στα συμπεράσματα της 29ης Απριλίου 1997 και της 21-22 Ιουνίου 1999, ιδίως όσον αφορά τη δέσμευση των δικαιούχων να προβούν σε δημοκρατικές, οικονομικές και θεσμικές μεταρρυθμίσεις.

Η κοινοτική βοήθεια για τη χρηματοδότηση έργων από τα τρία προενταξιακά μέσα, ήτοι το PHARE, το ISPA και το SAPARD, προϋποθέτει, επίσης, την τήρηση, εκ μέρους της Κροατίας, των δεσμεύσεών της που απορρέουν από την Συμφωνία Σταθεροποίησης και Σύνδεσης, καθώς και την περαιτέρω πρόοδο προς την κατεύθυνση της εκπλήρωσης των κριτηρίων της Κοπεγχάγης και, κυρίως, την πρόοδο όσον αφορά την εκπλήρωση των συγκεκριμένων προτεραιοτήτων που καθορίζονται στην παρούσα εταιρική σχέση προσχώρησης. Η μη τήρηση αυτών των γενικών προϋποθέσεων θα μπορούσε να οδηγήσει το Συμβούλιο να αποφασίσει την αναστολή της χρηματοδοτικής βοήθειας βάσει του άρθρου 4 του κανονισμού (ΕΚ) αριθ. 622/98.

6. ΠΑΡΑΚΟΛΟΥΘΗΣΗ

Η εφαρμογή της εταιρικής σχέσης προσχώρησης εξετάζεται μέσω των μηχανισμών που έχουν θεσπιστεί στο πλαίσιο της Διαδικασίας Σταθεροποίησης και Σύνδεσης, ιδίως, των ετήσιων εκθέσεων προόδου που υποβάλλει η Επιτροπή.

[1] ΕΕ L 86 της 24.3.2004, σ. 1. Κανονισμός όπως τροποποιήθηκε με τον κανονισμό (ΕΚ)…της…(ΕΕ…)

[2] Απόφαση 2004/648/EΚ του Συμβουλίου, της 13ης Σεπτεμβρίου 2004, για τις αρχές, τις προτεραιότητες και τους όρους που εμπεριέχονται στην ευρωπαϊκή εταιρική σχέση με την Κροατία (ΕΕ L 297 της 22.9.2004, σ. 19).

[3] Κανονισμός (ΕΚ) αριθ. 2666/2000 του Συμβουλίου (ΕΕ L 306 της 7.12.2000, σ. 1) Κανονισμός όπως τροποποιήθηκε τελευταία με τον κανονισμό (ΕΚ) αριθ. 2257/2004 (ΕΕ L 389 της 30.12.2004, σ. 1).

[4] Κανονισμός (ΕΟΚ) αριθ. 3906/89 του Συμβουλίου (ΕΕ L 375 της 23.12.1989, σ. 11). Κανονισμός, όπως τροποποιήθηκε τελευταία με τον κανονισμό (EΚ) αριθ. 2257/2004 (ΕΕ L 389 της 30.12.2004, σ. 1).

[5] Κανονισμός (ΕΚ) αριθ. 1268/1999 του Συμβουλίου (ΕΕ L 161 της 26.6.1999, σ. 87). Κανονισμός όπως τροποποιήθηκε τελευταία με τον κανονισμό (ΕΚ) αριθ. 2257/2004 (ΕΕ L 389 της 30.12.2004, σ. 1).

[6] Κανονισμός (ΕΚ) αριθ. 1267/1999 του Συμβουλίου (ΕΕ L 161 της 26.6.1999, σ. 73). Κανονισμός, όπως τροποποιήθηκε τελευταία με τον κανονισμό (EΚ) αριθ. 2257/2004 (ΕΕ L 389 της 30.12.2004, σ. 1).

[7] Άρθρο 5 του κανονισμού 2666/2000 του Συμβουλίου:

«1. Ο σεβασμός των δημοκρατικών αρχών και του κράτους δικαίου, καθώς και ο σεβασμός των δικαιωμάτων του ανθρώπου και των μειονοτήτων και των θεμελιωδών ελευθεριών, αποτελούν πρωταρχικό στοιχείο για την εφαρμογή του παρόντος κανονισμού, καθώς και αναγκαία προϋπόθεση για τη χορήγηση της κοινοτικής βοήθειας. Σε περίπτωση παραβίασης αυτών των αρχών, το Συμβούλιο, αποφασίζοντας με ειδική πλειοψηφία, μετά από πρόταση της Επιτροπής, μπορεί να λάβει τα κατάλληλα μέτρα.

2. Η κοινοτική βοήθεια υπόκειται επίσης στους όρους που έθεσε το Συμβούλιο στα συμπεράσματα της 29ης Απριλίου 1997, ιδίως όσον αφορά τη δέσμευση των δικαιούχων να προβούν σε δημοκρατικές, οικονομικές και θεσμικές μεταρρυθμίσεις.»